BEM มั่นใจรายได้ปี 66 สดใส ตั้งเป้าปริมาณผู้โดยสาร 400,000 เที่ยวต่อวัน
BEM เปิดผลงานปี 65 โตแกร่ง มั่นใจรายได้ปี 66 สดใส ตั้งเป้าปริมาณผู้โดยสาร 400,000 เที่ยวต่อวัน รับเปิดประเทศ-สถานการณ์กลับสู่ภาวะปกติ รอเซ็นสัญญารถไฟฟ้าสีส้ม ลุ้นผล EIA โครงการ Double Deck Project ปีนี้
BEM มั่นใจรายได้ปี 66 สดใส ตั้งเป้าปริมาณผู้โดยสาร 400,000 เที่ยวต่อวัน รับเปิดประเทศ-สถานการณ์กลับสู่ภาวะปกติ รอเซ็นสัญญารถไฟฟ้าสีส้ม
2 มี.ค. 2566

นางสาวรวีวรรณ วงศ์สินสกุล นักลงทุนสัมพันธ์ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 1 มี.ค.66 ว่า จากสถานการณ์การแพร่ระบาดของโควิด-19 ที่ลดความรุนแรงลง และภาครัฐได้ประกาศให้โควิด-19 เป็นเพียงโรคติดต่อเฝ้าระวัง รวมถึงการเปิดประเทศทำให้ปริมาณการเดินทางมากขึ้น ส่งผลให้ปริมาณผู้ใช้ทางด่วนและผู้โดยสารรถไฟฟ้าในปี 65 เพิ่มขึ้นอย่างมากเมื่อเทียบกับปีที่แล้ว โดยผู้ใช้ทางด่วนเพิ่มขึ้น 22.4% ผู้โดยสารรถไฟฟ้าเพิ่มขึ้น 84.5%
ทั้งนี้บริษัทฯ ปี 2565 บริษัทฯ มีกำไรสุทธิส่วนที่เป็นของผู้ถือหุ้นของบริษัท 2,436 ล้านบาท เพิ่มขึ้น 141.2% เนื่องจากมีรายได้จากธุรกิจทางพิเศษเพิ่มขึ้น 27% จากปีก่อน โดยปริมาณรถที่ใช้ทางด่วนในปี 2565 เฉลี่ยอยู่ที่ 1,040,000 เที่ยวต่อวัน เพิ่มขึ้น 22.4% ส่วนรายได้จากธุรกิจระบบรางเพิ่มขึ้น 42.4% โดยรายได้ค่าโดยสารโครงการสายสีน้ำเงินเพิ่มขึ้น 81.4% และรายได้รับจ้างเดินรถโครงการสายสีม่วงเพิ่มขึ้น และปริมาณผู้โดยสารเฉลี่ยในปี 65 อยู่ที่ 270,617 เที่ยวต่อวัน เพิ่มขึ้น 84.5% รวมทั้งรายได้จากการพัฒนาเชิงพาณิชย์เพิ่มขึ้น 12%
ด้านนายธนวัฒน์ วรรณดิษฐ์ ผู้จัดการส่วน ส่วนนักลงทุนสัมพันธ์ BEM เปิดเผยเพิ่มเติมว่า ขณะนี้อยู่ระหว่างรอเซ็นสัญญางานก่อสร้างรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) กับการรถไฟฟ้าขนส่งมวลชนแห่งประเทศไทย (รฟม.) ส่วนโครงการทางพิเศษยกระดับชั้นที่ 2 (งามวงศ์วาน-พระราม 9) หรือ Double Deck Project นั้นขณะนี้การทางพิเศษแห่งประเทศไทย (กทพ.) ศึกษาและจัดทำรายงานการประเมินผลกระทบสิ่งแวดล้อม (EIA) ซึ่งคาดว่าจะทราบผลได้ภายในปีนี้
สำหรับในปี 2566 บริษัทฯ ตั้งเป้าธุรกิจทางด่วนเติบโตราว 2% ส่วนธุรกิจรถไฟฟ้าคาดปริมาณผู้โดยสารเฉลี่ยประมาณ 400,000 เที่ยวต่อวัน เนื่องจากสถานการณ์กลับมาเป็นปกติ จึงมั่นใจว่าในปี 2566 จะมีรายได้เติบโตดีกว่าปี 2565 นอกจากนั้นยังมีแผนเปิดเมโทร มอลล์ (Metro Mall) เพิ่มขึ้นอย่างเต็มรูปแบบภายในสถานีศูนย์ประชุมแห่งชาติสิริกิติ์